А.С.ПУШКИН-ЦИГАНИ

ПРОЧИТАТИ ОДЛОМАК У ЧИТАНЦИ

|  |  |
| --- | --- |
|  | * **Биографија**: А. С. Пушкин је рођен у угледној, али осиромашеној племићкој породици 1799. године. Његов дом имао је богату библиотеку и често је био посећиван од стране угледних уметника. На његово књижевно образовање утицало је и школовање у Царском лицеју где је већ са дванаест година почео да објављује прве стихове. Први спев, *Руслан и Људмила*, објављује 1820. године. Због бунтовништва и писања епиграма уперених против режима, бива осуђен и прогнан у Сибир, али захваљујући помоћи пријатеља песника одлази на југ у Бесарабију. Дружи се са прогнанима из Грчке и Србије. У Одеси пише спевове међу којима су чувени *Кавкаски заробљеник* и *Цигани*. Ту је започео и рад на *Евгенију Оњегину* који ће објавити 1823. године. Због још једног сукоба, овога пута са једним грофом, поново бива осуђен на прогонство. Након тога пише трагедију *Борис Годунов*. Подржава декабристе иако му сам цар прети цензуром његових дела. Због неостварене љубави одлази на Кавказ и учествује у грчко-турском рату. По повратку се жени оном која је претходно одбила његову брачну понуду и прелази у Петроград, а затим и у Болдино где је написао многа дела међу којима су *Бајка о рибару и рибици* и *Капетанова кћи*. Због неких сплетки на двору, увређен изазива на двобој гардијског официра, бива рањен и од последица рањавања умире 1837. године. |
|  | * Ова поема има три слоја: приповедни (епски), драмски и лирски. **Епски слој** чине догађаји, историја Земфире и Алека исприповедана у граматичком трећем лицу. **Драмски слој** препознаје се у фазама у развоју драмске радње, сукобу, трагичном завршетку поеме, као и у дијалошкој форми у којој је кроз живу реч јунака представљено стање њихове душе и њихова размишљања. * Експозиција ‒ опис циганског табора и долазак Алека; заплет ‒ Земфирино опредељење за слободу избора; кулминација ‒ смрт младог Циганина и Земфире;   расплет ‒ одлазак табора и останак Алека у самоћи;  епилог ‒ резимира причу и доводи у питање (антитеза) идеале који су постављени читавом поемом.  \***Антитеза** (гр.) ‒ супротност; стилска фигура којом се стављају у однос супротности две или више речи односно судови различитог значења; насупрот тврдњи (теза) стоји противтврдња (антитеза) и оне се спајају и разрешавају у синтези.   * Ова поема прожета је многим **лирским местима**: идиличним описима циганског живота у природи и потпуној слободи, емоцијама које обузимају јунаке али и лирским, исповедним тоном лирског субјекта (резонера) који тумачи догађаје и завршава поему развејавајући илузију о идили и срећи.   \***Резонер** (фр.) ‒ лице које расуђује о нечему, лик у књижевном делу који тумачи поступке других јунака и ситуације у којима се они нађу; ставови резонера понекад образлажу и поступак којим је дело грађено.   * Поема започиње **описом** идиличног пејзажа у Бесарабији у који је смештен цигански табор који спокојно лута уживајући у неспутаности и слободи. Мотив слободе, који се јавља већ у првим стиховима прожимаће целу поему (лајтмотив).   \***Лајтмотив** (нем.) ‒ водећи мотив; означава понављање, варирање одређене слике, ситуације, изражајног средства, језичке фразе које омогућава унутрашње повезивање дела.  Визуелну панорамску слику табора у степи, поред реке, уз светлуцање ватре допуњавају и акустичне слике циганских песама, поклича, вриске деце, њиске коња и лавежа паса. Ова слика говори о складу који влада између човека и природе. Као супротност овој слици дат је опис градског живота у дијалогу између Земфире и Алека. У граду владају зло и живот без праве слободе, затвореност, скученост, неискреност, полтронство, материјални интереси и неверства. Осим тога, градским женама супротстављена је Земфира, девојка природних чари и лепоте, без драгог камења „Свикла дивљини и слободи, / По пустој степи сама ходи...“  . Такође, **опис кобне ноћи** у којој Алеко понесен љубомором убија Земфиру и њеног љубавника дат је на вешт уметнички начин и приказује злосутност која лебди у природи: свуда влада мук, поља су нема, магле тихо језде по небу, мрачно је, трепере звезде а сјај у трави води Алека као злослутна стаза.   * **Алеко** је врло сличан Бајроновом Чајлду Харолду. И он оставља грађанско друштво и усамљен одлази да у самоћи и природи нађе жељену слободу. Он тражи своју слободу у заједници која не прихвата законе грађанског живота, већ је схвата као лични избор и израз воље појединца. Тако је поступила и Земфира. Међутим, Алеко то није био у стању да прихвати јер је покушао да ограничи слободу и тиме је прекршио основни закон који је чини оним што она јесте. Тај **сукоб** унутар њега самог проузроковао је сукоб између њега и заједнице у коју је ступио и резултирао је трагичним исходом. Алеко не припада ни граду ни природи. Он постаје тзв „сувишан човек“.   \***Сувишан човек** (рус.) ‒ карактеристичан тип јунака за руску књижевност XIX века; обично води порекло из виших друштвених слојева, али показује незаинтересованост за материјалне и друштвене проблеме; њиме влада осећај отуђености од друштва, скептицизма и немоћи да се било шта предузме.  Различит поглед на свет и слободу рађа несрећу. Алеково неразумевање слободе у коју је ступио знак је његове неприлагођености циганској заједници. И не само то, он своје схватање покушава да наметне другима. Различит приступ **схватању слободе** основно је драмско тежиште у овом делу. Земфирин отац, иако дубоко несрећан, достојанствено пати и нема жељу за осветом. |
|  |  |

|  |
| --- |
| **ПРЕПИШИТЕ У СВЕСКЕ**  **Цигани**  А. С. Пушкин (1799‒1837)  **А. С. Пушкин** : ● по многима највећи руски романтичар; прогоњени бунтовник;  ● **дела ‒** спевови: *Руслан и Људмила, Кавкаски заробљеник...*  поема: *Цигани;* роман у стиху: *Евгеније Оњегин*  трагедија: *Борис Годунов;* бајка: *Бајка о рибару и рибици*  роман: *Капетанова кћи*  **књ. период:** романтизам  **књ. врста:** поема  **лајтмотив**: слобода  **епски, драмски и лирски елементи**  **антитеза, резонер**  **бајроновси тип јунака:** незадовољство градским животом, гордост, чежња за даљинама,  слобода као идеал, „сувишни човек“, лутања...  **сукоб:** ● унутарњи  ● међу ликовима |

**домаћи задатак**

Одговорите на питања:

1.Какава је функција описа природе на почетку одломка?

2.Ко је Алеко?

3.Да ли он успева да оствари свој идеал слободе међу Циганима?